ค่าฝุ่นภาคเหนือยังเพิ่มสูงขึ้น หลังจุดความร้อน (Hotspot) เพิ่มขึ้นจากการเผาในที่โล่ง โดยเฉพาะจังหวัดเชียงใหม่และเชียงราย
ค่าฝุ่นภาคเหนือยังเพิ่มสูงขึ้น หลังจุดความร้อน (Hotspot) เพิ่มขึ้นจากการเผาในที่โล่ง โดยเฉพาะจังหวัดเชียงใหม่และเชียงราย นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 17 จังหวัดวันนี้ 5 เมษายน 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 32 - 320 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 58 - 246 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองเพิ่มขึ้นจากเมื่อวานนี้ 4 เมษายน 2563  หลังพบจุดความร้อน (Hotspot) เพิ่มขึ้นทั้งในประเทศและนอกประเทศ โดยค่าฝุ่น PM 2.5 และ PM 10 ยังอยู่ในระดับสีแดง 11 พื้นที่ คือ ต.เวียงพางคำ อ.แม่สาย จ.เชียงราย , ต.เมืองคอง อ.เชียงดาว จ.เชียงใหม่ , ต.เวียง อ.เมือง จ.เชียงราย , ต.ห้วยโก๋น อ.เฉลิมพระเกียรติ จ.น่าน , ต.ช้างเผือก อ.เมือง จ.เชียงใหม่ , ต.ศรีภูมิ อ.เมือง จ.เชียงใหม่ , ประตูท่าแพ อ.เมือง จ.เชียงใหม่ , ต.ช่างเคิ่ง อ.แม่แจ่ม จ.เชียงใหม่ , ต.ในเวียง อ.เมือง จ.น่าน , ต.สุเทพ อ.เมือง จ.เชียงใหม่ และต.จองคำ อ.เมือง จ.แม่ฮ่องสอน แล้วยังพบมีค่าฝุ่นอยู่ในระดับสีส้มอีก 11 พื้นที่ เนื่องจากอากาศนิ่งไม่ยกตัวทำให้การระบายฝุ่นละอองได้ไม่ดี ยกเว้นช่วงบ่ายคาดการณ์สภาพอากาศบริเวณภาคเหนือมีอากาศร้อนและอาจเกิดฝนฟ้าคะนองบางแห่ง โดยทิศทางลมตะวันตกเฉียงใต้ กำลังปานกลาง ประกอบกับอากาศที่ร้อนทำให้ช่วงบ่ายอากาศยกตัว และทำให้การระบายฝุ่นละอองในอากาศดีขึ้นขณะนี้ กระทรวงทรัพยากรธรรมชาติและสิ่งแวดล้อม ได้เน้นการบังคับใช้กฎหมายอย่างจริงจังเกี่ยวกับการหาตัวผู้กระทำผิด เร่งรัดการติดตามคดี หากจับตัวผู้กระทำผิดได้ต้องเร่งส่งฟ้องและดำเนินคดีทันที โดยเจ้าหน้าที่ทุกคนปฏิบัติหน้าที่อย่างเต็มที่และจัดเวรยามเฝ้าระวังตลอดทั้งคืน เพื่อป้องกันไม่ให้ไฟป่ากลับมาลุกไหม้อีกครั้ง